b'\n_START_ARTICLE_\nRuumiinrangaistus\n_START_PARAGRAPH_\nRuumiinrangaistus on yksil\xc3\xb6lle h\xc3\xa4nen tekem\xc3\xa4ns\xc3\xa4 oikeudenloukkauksen vuoksi m\xc3\xa4\xc3\xa4r\xc3\xa4tty rangaistus, joka kohdistuu h\xc3\xa4nen ruumiilliseen koskemattomuuteensa. Ruumiillisen kurituksen tarkoituksena ei kuitenkaan ole hengen riist\xc3\xa4minen. Ruumiinrangaistuksen ilmenemismuotoja ovat jonkin ruumiinosan tai kyvyn poistaminen tai vain k\xc3\xa4rsimyksen aiheuttaminen. Rangaistuksena voi esimerkiksi olla kielen, korvien, nen\xc3\xa4n tai k\xc3\xa4den irtileikkaaminen, ruhjominen tai polttaminen tai silmien puhkaiseminen._NEWLINE_Ruumiinrangaistus oli tavallinen rangaistusmuoto viel\xc3\xa4 uuden ajan alussa, mutta l\xc3\xa4nsimaissa siit\xc3\xa4 luovuttiin yleisesti 1700-luvun alkupuoliskolla lukuun ottamatta raipparangaistusta. Ruotsissa ja Suomessa ruumiinrangaistus saatettiin vuoden 1734 lain mukaan tuomita vain kuolemanrangaistuksen koventamiskeinona. Suomen vuoden 1889 rikoslaki ei en\xc3\xa4\xc3\xa4 tuntenut raipparangaistusta, mutta rangaistusten t\xc3\xa4yt\xc3\xa4nt\xc3\xb6\xc3\xb6npanoasetuksen nojalla voitiin vankeja kurittaa enint\xc3\xa4\xc3\xa4n 25 ly\xc3\xb6nnill\xc3\xa4 vuoteen 1944 saakka._NEWLINE_Joissakin maissa vapausrangaistuksia on pyritty koventamaan k\xc3\xa4rsimyst\xc3\xa4 tuottavilla toimilla. T\xc3\xa4ll\xc3\xb6in on k\xc3\xa4ytetty esimerkiksi ravinnon v\xc3\xa4hent\xc3\xa4mist\xc3\xa4 tai kovaa makuualustaa. Suomessa vesileip\xc3\xa4rangaistus oli k\xc3\xa4yt\xc3\xb6ss\xc3\xa4 vuoteen 1975.'